Document ID: 32013R1035

KOMISIJAS ĪSTENOŠANAS REGULA (ES) Nr. 1035/2013
(2013. gada 24. oktobris),
ar ko apstiprina benzoskābi kā esošu aktīvo vielu izmantošanai 3. un 4. produkta veida biocīdos
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2012. gada 22. maija Regulu (ES) Nr. 528/2012 par biocīdu piedāvāšanu tirgū un lietošanu (1) un jo īpaši tās 89. panta 1. punkta trešo daļu,
tā kā:
(1)
Ar Komisijas Regulu (EK) Nr. 1451/2007 (2) ir noteikts novērtējamo darbīgo vielu saraksts to iespējamai iekļaušanai Eiropas Parlamenta un Padomes Direktīvas 98/8/EK (3) I, I A vai I B pielikumā. Benzoskābe ir minētajā sarakstā.
(2)
Benzoskābe ir novērtēta saskaņā ar Direktīvas 98/8/EK 11. panta 2. punktu izmantošanai 3. produkta veidam, veterinārās higiēnas biocīdie produkti, un 4. produkta veidam, pārtikas produktu un dzīvnieku barības dezinfekcijas līdzekļi, kā noteikts minētās direktīvas V pielikumā, kas atbilst attiecīgi 3. un 4. produkta veidam, kas definēts Regulas (ES) Nr. 528/2012 V pielikumā.
(3)
Par ziņotāju dalībvalsti tika izraudzīta Vācija, kas saskaņā ar Regulas (EK) Nr. 1451/2007 14. panta 4. un 6. punktu 2011. gada 3. februārī iesniedza Komisijai kompetentās iestādes sagatavotos ziņojumus un attiecīgos ieteikumus.
(4)
Dalībvalstis un Komisija ir izskatījušas kompetentās iestādes ziņojumus. Saskaņā ar Regulas (EK) Nr. 1451/2007 15. panta 4. punktu Biocīdo produktu pastāvīgā komiteja izskatīšanas gaitā gūtos secinājumus 2013. gada 27. septembrī iekļāva divos novērtējuma ziņojumos.
(5)
Minētie ziņojumi liecina, ka biocīdi, kurus izmanto 3. un 4. produkta veidam un kuri satur benzoskābi, varētu atbilst Direktīvas 98/8/EK 5. pantā noteiktajām prasībām.
(6)
Tāpēc ir lietderīgi apstiprināt benzoskābi izmantošanai 3. un 4. produkta veida biocīdos.
(7)
Tā kā novērtēšana neskāra nanomateriālus, saskaņā ar Regulas (ES) Nr. 528/2012 4. panta 4. punktu apstiprinājumiem nebūtu jāattiecas uz tādiem materiāliem.
(8)
Izmantošanai 4. produkta veidam vērtēšana neskāra tādus biocīdos produktus, kas satur benzoskābi, materiālos un izstrādājumos, kas paredzēti tiešai vai netiešai saskarei ar pārtiku Eiropas Parlamenta un Padomes Regulas (EK) Nr. 1935/2004 (4) 1. panta 1. punkta nozīmē. Attiecībā uz šiem materiāliem var būt nepieciešami īpaši ierobežojumi sastāvdaļu pārnešanai uz pārtikas produktiem, kā minēts Regulas (EK) Nr. 1935/2004 5. panta 1. punkta e) apakšpunktā. Tāpēc apstiprinājumam nebūtu jāattiecas uz šādu izmantošanu, ja vien Komisija nav noteikusi šādus ierobežojumus vai saskaņā ar minēto regulu nav noteikts, ka šāds ierobežojums nav nepieciešams.
(9)
Pirms aktīvās vielas apstiprināšanas ir jāpaiet piemērotam laika periodam, lai dalībvalstis, ieinteresētās personas un Komisija vajadzības gadījumā sagatavotos jauno prasību izpildei.
(10)
Šajā regulā paredzētie pasākumi ir saskaņā ar Biocīdu pastāvīgās komitejas atzinumu,
IR PIEŅĒMUSI ŠO REGULU.
1. pants
Benzoskābi apstiprina kā aktīvo vielu izmantošanai 3. un 4. produkta veida biocīdos, ievērojot specifikācijas un nosacījumus pielikumā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 24. oktobrī

Labels: 3
6